CELEX: C2006/237/16
Language: hu
Date: 2006-09-30 00:00:00
Title: T-198/06. sz. ügy: 2006. július 21-én benyújtott kereset – Rathscheck Schiefer und Dach-Systeme és társai kontra Bizottság

30.9.2006   
            
            
               HU
            
            
               Az Európai Unió Hivatalos Lapja
            
            
               C 237/8
            
         2006. július 21-én benyújtott kereset – Rathscheck Schiefer und Dach-Systeme és társai kontra Bizottság
   (T-198/06. sz. ügy)
   (2006/C 237/16)
   Az eljárás nyelve: német
   Felek
   
      Felperesek: Rathscheck Schiefer und Dach-Systeme és társai (Mayen,Németország), Nikolaus Theis Nachf. Böger GmbH (Bundenbach, Németország) és I.B. Rathscheck Söhne KG Moselschiefer-Bergwerke (Mayen, Németország) (képviselő: T. Risse ügyvéd)
   
      Alperes: Az Európai Közösségek Bizottsága
   Kereseti kérelmek
   A Németország által a C 31/2004 (ex NN 53/2004) szám alatt a Magog Schiefergruben GmbH & Co. KG számára nyújtott állami támogatásról szóló, 2006. március 8-i bizottsági határozat 1. cikkének megsemmisítése.
   Jogalapok és fontosabb érvek
   A felperesek a 2006. március 8-i C (2006) 641 végleges bizottsági határozat 1. cikkét támadják, amelyben a Bizottság úgy határozott, hogy a Németország által a Magog Schiefergruben GmbH & Co. KG, a felperesek egyik versenytársa számára nyújtott állami támogatás az EK 87. cikke (3) bekezdésének c) pontja alapján részben összeegyeztethető a közös piaccal.
   A felperesek részt vettek a Bizottság hivatalos vizsgálati eljárásában.
   Keresetük megalapozásaként a felperesek a 2004. február 25-i 364/2004 bizottsági rendelettel (HL L 63., 22. o.; magyar nyelvű különkiadás, 8. fejezet, 3. kötet 64. o.) módosított, az EK-Szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról szóló, 2001. január 12-i 70/2001/EK bizottsági rendelet (HL L 10., 33. o.; magyar nyelvű különkiadás, 8. fejezet, 2. kötet 33. o.) megsértésére hivatkoznak.
   A felperesek szerint a 70/2001 rendelet 5a és 5b cikkei szerinti állami támogatásra való alkalmasság csak akkor áll fenn, ha az új gyártási eljárás, amelynek bevezetését az állami támogatással elősegítették, kísérleti (pre-kompetitív) fejlesztést valósít meg. Előadják, hogy az adott összefüggésben ez nincs így, mivel a támogatott prototípus nem rendelkezik innovatív jelleggel.
   Ezt meghaladóan a felperesek azzal indokolják keresetüket, hogy nem áll fenn a 70/2001 rendelet 4. cikke szerinti állami támogatásra való alkalmasság. Ez csak akkor állna fenn, ha a támogatott gyártási eljárás lényeges változást jelentene az eddigi gyártási eljárással szemben. Ez az előfeltétel itt nem teljesül, mivel a gyártási folyamatban a megmunkálási eljárás nem változott.